***Тренинг-сабақ***

**Гүлмаш БАЙЖАНОВА,**

*Алматы облысы,*

*Іле ауданы,*

*Ақши ауылы*

*№41 Т.Бокин атындағы*

*орта мектептің мұғалімі*

**О.Сүлейменов: «Тұңғыш ғарышкер»**

**Сабақтың мақсаты:** Оқушыларға өлеңді түсініп, мәнерлеп оқуға үйрету. Автор туралы мағлұмат беру. Тұңғыш ғарышкер Ю. Гагарин туралы түсінік беру.Егеменді еліміздің ғарышкерлері Т.Әубәкіров және Т.Мұсабаев туралы білімдерін кеңейту. Сөздік қорларын молайту, байланыстырып сөйлеу шеберліктерін арттыру. Ойлау қабілеттерін, тілдерін, есте сақтау қабілеттерін дамыту. Патриоттық сезімдерін оята отырып тәрбиелеу, ғарышкер-ұшқыш мамандықтарына қызығушылықтарын арттыру.

**Сабақтың әдісі:** сұрақ – жауап, пікірлесу, өзіндік, мәнерлеп оқу т.б.

**Пәнаралық байланыс:** дүниетану, бейнелеу өнері.

**Сабақ барысы:**

1. **Ұйымдастыру кезеңі.**

**Сабаққа дайындық.**

***Оқушылардың назарларын сабаққа аудару.***

1. Балалар, бүгін бізде ерекше сабақ болмақ. Бүгін біз тренинг-сабақ түрін өткіземіз. «Тренинг» деген сөз «жаттығу» деген ұғымды білдіреді. Тренинг – сабақтың негізгі мақсаты сендерді ұйымшылдыққа, топтасып жұмыс жасауға баулып, ойларыңды ашық айтуға дағдыландырады.

Бүгінгі сабағымыз бірнеше этаптан тұрады. (этаптармен таныстыру)

**Сабақтың 1-ші этапы:** «Білгенге маржан, білмеске арзан» деп аталады.

«Галерея стратегиясы» бойынша халқымыздың өнегелі адамдарын атаймыз.

***Кімдер олар?***

**А.Байтұрсынұлы, С.Сейфуллин, Ы.Алтынсарин, А.Құнанбаев, М.Әуезов, Ж.Жабаев***(портреттерін іліп қою)****.***

* Балалар, осы кісілердің өмірі, жасаған істері бізге не болмақ деп ойлайсыңдар?
* Өнеге.
* Өте дұрыс,ал олардың жасаған өмірін не дейміз?
* Өнегелі өмір дейміз, өйткені бұл адамдардың бәрі де қазақ халқынан жеке дараланып шыққан, сондықтан оларды «дара» адамдар деуге болады, ал жасаған істерін өнеге, сүрген өмірлерін өнегелі өмір деуге болады.
1. **Ендеше сабағымыздың 2-ші этапын бастаймыз.**

*«Оқымай білім жұқпас, білімсізден өнер шықпас»*

* Үйге қандай тапсырма берілді?
* М. Төрежановтың «Бұлбұлдың әні» мәтінін оқып, мазмұндап келу және роль бойынша оқу.

Бұлбұл – әнші құс, мейірімді, әдемі сайрайды, туған жерін іздейді, тоғай бұлбұлы және дала бұлбұлы бар.

* Бұлбұлдан басқа қандай құстарды білесіңдер?
* Оларға қандай қамқорлық жасауымыз керек?
* Қорыта келгенде құстар туралы қандай мақал есімізге түседі?

Үй тапсырмасын өте жақсы дайындап келіпсіңдер.

**Сабағымыздың 3-ші этапы «Білімдіден шыққан сөз, талаптыға болсын кез» деп аталады.**

 Жұмбақ жасыру:

*Күміс қанат сұңқары*

 *Көкке еркін сүңгиді*

 *Бұлттан да тым әрі*

 *Кеткен жанды кім дейді?* (ғарышкер)

Бүгінгі сабағымыздың тақырыбы О.Сүлейменовтың өлеңі «Тұңғыш ғарышкер» деп аталады.

**Сабағымыздың мақсаты:** Өлеңді түсініп оқу, автор туралы мағлұмат алу, тұңғыш ғарышкер Ю.Гагарин екенін ұғындыру, егеменді еліміздің ғарышкерлері туралы білімдерін кеңейту.

**Авторға тоқталу.**

 *Олжас Омарұлы Сүлейменов 1936 жылы Алматы қаласында дүниеге келді. Ол кісі – ақын, қоғам қайраткері, Қазақстанның халық жазушысы. Көптеген кітаптар жазған: «Бабалар жері», «Атамекен» т.б. Ол «Невада–Семей» қозғалысының белді мүшесі. Семей полигонындағы ұшырылатын зымырандардың зардабын сол жерде тұратын адамдардар тартып жатқанын, табиғаттың ластануынан жаңа туған нәрестелердің денсаулығының нашарлауы туралы Үкіметке шындықты айтып,сол полигондар жабылсын деген ұсыныс білдірген. ҚР президенті Н.Ә.Назарбаевтың жарлығымен Семей полигоны жабылып, ондағы жарылыстар тоқтатылды. Ендеше, О.Сүлейменовтың өмірін өнегелі деуге бола ма? Олай болса, ол кісіні де өнегелі адамдардың қатарына қосайық.*

Балалар, жер бетіндегі тұңғыш ғарышкер –Юрий АлексеевичГагарин. Ол тұңғыш рет ғарышқа 1961 жылы 12 сәуірде ұшқан. Гагаринге дейін ғарышқа ешкім ұшпаған, аспан әлемі әлі зерттелмеген кез, сондықтан да, Гагарин тұңғыш ғарышкер болып атанды.Ол Кеңес дәуірінің батыры. Біздің Алматыда Гагарин атында көше бар, «Гагарин» атындағы киім фабрикасы бар, Междуреченск ауылында Гагарин атындағы мектеп бар.Ғарыш кемесін ұшыратын жер – Қазақстанның Қызылорда облысында орналасқан, «Байқоңыр» ғарыш кешені деп аталады. «Байқоңыр» Қазақстанның жерінде орналасқаннан соң қазақ халқынан бір ғарышкер шықпағаны ұят емес пе? Сондықтан 1991 жылы Тәуелсіз Қазақстанның атынан ғарыш әлеміне Тоқтар Әубәкіров ағаларың ұшады. Ол ғарыш кеңістігінде 7 тәулік, 22 сағат болады. Одан кейін Талғат Мұсабаев та ғарышқа ұшады. Екеуінің де еңбегі бағаланып Қаhарман атағын алады.

***Ендігі кезекті оқулыққа берейік.***

1. Мұғалім өлеңді мәнерлеп оқиды.
2. Мағынасын ашады
3. Сөздік жұмысын жүргізеді.
4. Өлеңге талдау жасалады.

а) іштей оқыту

ә) шумақтап, дауыстап оқыту.

 ***Дәптермен жұмыс:***

 Мұзбалақ – бұл жерде, ұшақтар.

 Ноқат – нүкте, бұл жерде салмақсыздық

 Қаусырмасын – түймесі.

**Енді, балалар, сабағымыздың 4-ші этапы «Талаптыға нұр жауар» деп аталады.**

***Сұрақ-жауап:***

1. Тұңғыш ғарышкер кім?
2. Ақын Гагаринның ақ жолын неліктен «ала бөтен» дейді?
3. Ақын неліктен елді, тарихты, байтақ даланы, табиғаттыАНАға теңейді?
4. Гагаринның жерге қайтып келе жатқан кезін ақын қалай суреттеген?
5. Ақын Гагаринның жерді сүйетіндігін, қадірлейтінін қалай бейнелеген?
6. Балалар, дүние жүзіне әйгілі тұңғыш ғарышкер Гагарин болса, егеменді еліміздің тұңғыш ғарышкері кім? Ол жайлы не білесіңдер?
7. Ғарышқа ұшқан тағы кімді білесіңдер?

***Олай болса ұшқыш ағаларыңа арнап жаттаған өлеңдерің бар ма?***

*Көкке ұшамын,*

*Ұшқыш болар баламын,*

*Соңына еремін Тоқтардай ағаның.*

 *Батыр болам,*

 *Көк аспанды сүйемін,*

 *Жұлдыздарға барып-келіп жүремін.*

 *Біздің ғалым ағалар,*

 *Біздің ғалым апалар.*

 *Ашты жолды аспанға,*

*Ашты жолды асқарға.*

 *Әлі ұшамыз алысқа,*

*Алыс Айға, Марсқа.*

**Балалар, соңғы этапымыз «Ойлан, тап!» деп аталады.** Бұл этапта бүгінгі сабақтан алған білімімізді қорытамыз. Мен сендерге аспан әлемінен жұлдыздарды алып келдім. Бүгін Ю.Гагарин, Т.Әубәкіров,Т.Мұсабаев сияқты ғарышкер ағаларың туралы білім алдыңдар. Ал енді, бір сөзбен айтқанда, бұл кісілер кімдер?

* Батырлар.
* Ендеше мына сұрақтарға жауап беріп, батыр ағаларымыздың кеудесіне осы жұлдыздарды тағайық.
1. Өлеңді жазған кім?
2. Тұңғыш ғарышкер кім?
3. Ол қай уақытта ғарышқа ұшты?
4. Ғарыш кемесін ұшыратын жер қай жерде орналасқан?
5. ҚР тұңғыш ғарышкері кім?
6. Тағы кімді білесің?
7. Болашақта сендер кім болғыларың келеді?
* Балалар, сендер де осы ағайларың сияқты еліміздің мәртебесін, абыройын көтеретіндей ұшқыш, ғарышкер, дәрігер, ұстаз т.б. болуларыңа мен тілектеспін. Ол үшін денсаулығы мықты, білімді, еңбекқор адам болуларың керек.Өз елін, жерін, Отанын сүйетін адал азамат болуларың керек.

**Бағалау. Мадақтау.**

**Үйге тапсырма:** 238-239 бет, өлеңді мәнерлеп оқып келу.

**Шығармашылық тапсырма:** «Мен өскенде кім болам?» тақырыбында шағын эссе жазып келу.